Гэтае малазразумелае рашэнне Міністэрства таксама можа разглядацца як спосаб уціску на ўстанову, якая канкурыруе з падведамнымі гэтаму Міністэрству выдавецкімі ўстановамі. Нам, як і чыноўнікам Міністэрства інфармацыі, напрыклад, добра вядома, што на працягу апошніх дзесяці гадоў выдавец І.П.Логвінаў выпусціў у свет большую колькасць назваў кніг, перакладзеных на беларускую мову з іншых моў, чым профільнае Рэспубліканскае ўнітарнае прадпрыемства “Мастацкая літаратура” Міністэрства інфармацыі Рэспублікі Беларусь. Шмат якія члены нашага грамадскага аб’яднання, фактычна не маючы магчымасці друкаваць свае арыгінальныя або перакладныя творы ў выдавецкіх установах Міністэрства інфармацыі або не падтрымліваючы эстэтычных крытэрыяў, практыкаваных у гэтых установах, аддавалі і аддаюць свае рукапісы менавіта ў выдавецтва І.П.Логвінава і іншыя прыватныя выдавецкія ўстановы нашай краіны.